Heilbrigðisstarfsfólk á sjötíu sjúkrahúsum og heilsugæslustöðvum í þrjátíu borgum og bæjum í Mjanmar lagði niður vinnu í morgun til að mótmæla valdaráni hersins. Fólkið ber rauðan borða til að láta í ljós skoðun sína. Þá hefur fólk mótmælt valdaráninu með því að berja potta og pönnur á götum úti.
Stofnuð hafa verið samtök um borgaralega óhlýðni í Mjanmar og 150.000 skráðu sig á nýja Facebook-síðu þeirra fyrsta sólarhringinn eftir að hún var opnuð. Ýmis námsmanna- og ungmennafélög hafa gengið til liðs við hin nýju samtök. Forsvarsmenn þeirra segja herinn hafa tekið eigin hagsmuni fram yfir hagsmuni almennings. Breska útvarpið BBC greindi frá því í morgun að lögreglan í Mjanmar hefði lagt fram ákærur á hendur borgaralegum leiðtogum sem steypt hefði verið af stóli, þeim Aung San Suu Kyi og Win Myint, forseta landsins. Þau hefðu verið úrskurðuð í gæsluvarðhald til 15. þessa mánaðar. Hvorki hefði heyrst frá þeim né sést til þeirra síðan herinn tók völdin á mánudagsmorgun, en þau eru talin vera í stofufangelsi í höfuðborginni Nay Pyi Taw.
Málið var rætt í öryggisráði Sameinuðu þjóðanna í gærkvöld og greindi Stephane Dujarric, talsmaður samtakanna, fréttamanni frá fundinum.
Hann sagði að Christine Schraner Burgener, erindreki Sameinuðu þjóðanna í málefnum Mjanmar, hefði ávarpað fundinn og hvatt ríki til að senda herforingjastjórninni skýr skilaboð um að þau styddu lýðræði í Mjanmar. Fundurinn skilaði ekki árangri, en haft var eftir ónefndum stjórnarerindreka að bæði Rússar og Kínverjar hefðu beðið um lengri tíma til að tjá afstöðu sína til málsins. Bæði ríki lögðust gegn refsiaðgerðum vegna framgöngu hersins gegn Róhingjum í Mjanmar.